B4-0396, 0404, 0409, 0415 ja 0434/97

Päätöslauselma Sudanin tilanteesta

Euroopan parlamentti, joka

- ottaa huomioon aikaisemmat Sudania koskevat päätöslauselmansa,

A. on erittäin huolissaan sotilaallisen tilanteen pahentumisesta Sudanissa, jossa taistelut ovat laajenneet koko maan alueelle ja aiheuttavat yhä kasvavan pakolaisvirran sekä maan taloudellisten ja sosiaalisten rakenteiden luhistumisen,

B. toteaa, että Sudanin hallitus joutuu torjumaan vakavia vastahyökkäyksiä useilla rintamilla, sekä maan pohjois- että eteläosissa,

C. toteaa kauhistuneena YK:n ihmisoikeuskomission Sudanista vastaavan erityisedustaja Gaspar Biron raportin, jossa esitetään todisteita ilman oikeudenkäyntiä suoritetuista ja mielivaltaisista teloituksista, katoamisista, kidutuksesta, epäinhimillisestä ja halventavasta kohtelusta, oikeusturvan puutteesta, useista mielivaltaisista sanan-, yhdistymis- ja liikkumisvapauden rajoituksista, naisten ja lasten oikeuksien loukkauksista, orjakaupasta ja orjuudesta,

D. muistuttaa mieliin, että Sudanin hallitus on asettautunut kansainvälisen oikeuden yläpuolelle tukemalla ja rahoittamalla kansainvälistä terrorismia ja sallimalla Etiopiassa, Eritreassa, Egyptissä ja Lähi-idässä suoritettuihin iskuihin syyllistyneiden terroristien koulutusleirit alueellaan,

E. on vimmoissaan Sudanin viranomaisten uhmakkaasta asenteesta kansainvälisen yhteisön toistuvia varoituksia ja erityisesti YK:n turvallisuusneuvoston 16. elokuuta 1996 antamaa päätöslausemaa 1070 kohtaan,

F. on huolestunut lisääntyneistä yhteydenotoista Khartumin ja Iranin hallitusten välillä, sillä Iran on kehittämässä terrorismiin perustuvaa poliittista häirintää Sudanista käsin,

G. on erittäin huolissaan humanitaarisen tilanteen huonontumisesta koko maassa, mikä ennakoi todellista humanitaarista katastrofia ensi kuukausina, osaksi koska Sudanin hallitus ei anna kansainvälisille järjestöille lupaa jakaa humanitaarista apua,

H. pahoittelee syvästi, että Khartumin viranomaiset jäädyttivät humanitaarisen operaation «Lifeline Sudan», mikä osoittaa Sudanin viranomaisten haluavan vaikeuttaa humanitaarista toimintaa maassa;

1. Vaatii, että kaikki Sudanin konfliktin sotaakäyvät osapuolet julistavat viipymättä tulitauon ja noudattavat sitä sekä aloittavat neuvottelut hallitusten välisen kehitysviranomaisen IGADin rauhansuunnitelman mukaisesti, jolla pyritään ratkaisemaan Etelä-Sudanin kriisi ja jonka periaatteina ovat itsemääräämisoikeus, uskonnon ja valtion erottaminen toisistaan ja Sudanin yhteiskunnan demokratisointi;

2. Ilmaisee syvän huolestuneisuutensa sotapesäkkeiden lisääntymisestä Sudanissa, mikä aiheuttaa vaaran, että koko Afrikan sarven alueella puhkeaa sota;

3. Toistaa tuomitsevansa kaikki ihmisoikeusloukkaukset, joita sekä Sudanin hallitus että sotaakäyvät osapuolet kohdistavat Sudanin puolustuskyvyttömään siviiliväestöön, erityisesti naisiin ja lapsiin;

4. Ilmaisee tukensa Sudanin demokraattisille voimille, jotka taistelevat maansa demokratisoinnin puolesta, ja pyytää Sudanin hallitusta vapauttamaan kaikki poliittiset vangit;

5. Tuomitsee Sudanin viranomaisten antaman poliittisen, rahoituksellisen ja huoltotuen leireille, joilla koulutetaan terroristeja, jotka soluttautuvat alueen maihin, erityisesti Etiopiaan ja Eritreaan, häiritäkseen hallituksen ja paikallisten elinten toimintaa; pyytää, että järjestetään Yhdistyneiden kansakuntien tarkastusryhmän vierailu, jonka tehtävänä on tarkastaa täysin vapaasti näillä leireillä harjoitettava toiminta;

6. Pyytää Sudanin hallitusta toteuttamaan jatkotoimenpiteitä YK:n turvallisuusneuvoston päätöslauselmien 1058 ja 1070 johdosta ratifioimalla kidutuksen ja muun julman, epäinhimillisen tai halventavan kohtelun tai rangaistuksen vastaisen YK:n yleissopimuksen ja soveltamalla sitä, takaamalla ihmisoikeudet, kunnioittamalla uskonnollisten vähemmistöjen oikeuksia, vapauttamalla ehdoitta kaikki poliittiset vangit ja luovuttamalla Etiopiaan kolme Egyptin presidentti Mubarakin murhayritykseen sekaantumisesta epäiltyä henkilöä;

7. Vaatii Sudanin hallitusta sallimaan humanitaarisen avun kuljetukset ja humanitaaristen järjestöjen pääsyn maan kaikille alueille täysin turvatakein; kehottaa erityisesti Yhdistyneitä kansakuntia vaatimaan Sudanin hallitusta sallimaan operaation «Lifeline Sudan»;

8. Katsoo, että Euroopan unioni voi osaltaan edistää Sudanin konfliktin rauhanomaista ratkaisua käynnistämällä, yhdessä Yhdistyneiden kansakuntien ja OAU:n kanssa, diplomaattisen aloitteen, joka perustuu pääosin välityskierroksen toteuttamiseen;

9. Kehottaa Euroopan unionia ja sen jäsenvaltioita vastaamaan Yhdistyneiden kansakuntien kiireelliseen vetoomukseen toimittaa humanitaarista hätäapua 120 miljoonan dollarin arvosta vapauttamalla eurooppalaisia varoja tähän tarkoitukseen;

10. Pyytää kansainvälistä yhteisöä kuitenkin pitämään voimassa sanktiot Sudanin hallitusta vastaan ja kehottaa erityisesti Euroopan unionia pitämään voimassa kehitysavun keskeyttämisen, valvottua humanitaarista apua lukuunottamatta, kunnes Sudanin hallitus parantaa huomattavasti maan ihmisoikeustilannetta ja aloittaa poliittisen demokratisointiprosessin, johon myös kansallinen demokratialiitto (National Democratic Alliance) osallistuu;

11. Kehottaa Kansainvälistä valuuttarahastoa asettamaan Sudanin hallitukselle tähän asti myönnettyjen rahoitusjärjestelyiden ehdoksi OAU:n ja YK:n turvallisuusneuvoston esittämien vaatimusten noudattamisen;

12. Kehottaa puhemiestään välittämään tämän päätöslauselman neuvostolle, komissiolle, YK:n pääsihteerille, OAU:lle, Kansainväliselle valuuttarahastolle ja Sudanin hallitukselle.